ทิสโก้จับจังหวะดอกเบี้ยขึ้นคลอดกองทุน6เดือน
บลจ. ทิสโก้ จับจังหวะดอกเบี้ยขาขึ้น ส่ง &#8220;กองทุนเปิด ทิสโก้ ตราสารหนี้โรลอัพ 3&#8221; เน้นลงทุนตราสารหนี้ในประเทศ&nbsp; ชูโอกาสรับผลตอบแทนสูงกว่าเงินฝาก ลงทุนระยะสั้น 6 เดือนขาย
10 ม.ค. 2554

บลจ. ทิสโก้ จับจังหวะดอกเบี้ยขาขึ้น ส่ง “กองทุนเปิด ทิสโก้ ตราสารหนี้โรลอัพ 3” เน้นลงทุนตราสารหนี้ในประเทศ  ชูโอกาสรับผลตอบแทนสูงกว่าเงินฝาก ลงทุนระยะสั้น 6 เดือนขาย
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยถึงทิศทางเศรษฐกิจไทยในปี 54 ว่ามีแนวโน้มเติบโตต่อเนื่อง โดยประมาณการณ์อัตราการเติบโตทางเศรษฐกิจที่ 4-5% ซึ่งมีปัจจัยสนับสนุนจากภาคการลงทุนในโครงสร้างพื้นฐาน ทั้งจากภาครัฐและเอกชนเป็นหลัก ประกอบกับแนวโน้มอัตราดอกเบี้ยอยู่ในช่วงขาขึ้น
ล่าสุด บลจ.ทิสโก้ จึงเตรียมส่งกองตราสารหนี้ กองทุนเปิด ทิสโก้ ตราสารหนี้โรลอัพ 3  ออกมารองรับความต้องการนักลงทุนอีกรอบ หลังจากผลตอบรับจากกองทุนเปิด ทิสโก้ ตราสารหนี้โรลอัพ 1 และ 2 ที่เสนอขายในช่วงปลายปีที่ผ่านมาได้รับผลตอบรับดีเกินคาดจากนักลงทุน โดย กองทุนเปิด ทิสโก้ ตราสารหนี้โรลอัพ 3 มีมูลค่าโครงการ 1,000 ล้านบาท และไม่กำหนดอายุโครงการ โดยจะทำการเสนอขายทุกๆ 6 เดือน โดยเสนอขายครั้งแรกระหว่างวันที่ 10-17 ม.ค.54  ลงทุนขั้นต่ำ 20,000 บาท โดยสามารถซื้อได้ที่ธนาคารทิสโก้ ทุกสาขา 
นายธีรนาถ กล่าวว่า กองทุนเปิดทิสโก้ ตราสารหนี้โรลอัพ 3  จะเน้นการลงทุนในระยะสั้นที่ให้ผลตอบแทนสูง โดยจะเน้นลงทุนในตราสารหนี้คุณภาพในประเทศ เนื่องจากทิศทางเศรษฐกิจไทยมีการฟื้นตัวอย่างเห็นได้ชัด ส่งผลให้ผู้ลงทุนมีโอกาสได้รับผลตอบแทนสูงกว่าเงินฝากธนาคาร 
 “กองทุนนี้จะเน้นลงทุนในตราสารหนี้ในประเทศเท่านั้น โดยมีอายุ 6 เดือน ซึ่งเมื่อครบ 6 เดือน หากผู้ลงทุนไม่ต้องการขายคืน กองทุนจะนำเงินลงทุนไปลงทุนต่อในตราสารหนี้และเงินฝาก ทำให้ไม่ต้องมีภาระในการโยกย้ายเงินไปรอซื้อกองทุนอื่นๆ อีก ประกอบกับแนวโน้มผลตอบแทนการลงทุนตราสารหนี้ระยะสั้นในประเทศยังมีโอกาสที่ผู้ลงทุนจะได้รับผลตอบแทนที่ดีกว่าตราสารหนี้ต่างประเทศอีกด้วย จึงคาดว่า “กองทุนเปิด ทิสโก้ ตราสารหนี้โรลอัพ 3” จะได้รับความสนใจจากนักลงทุนอย่างต่อเนื่อง และช่วยเพิ่มโอกาสในการสร้างผลตอบแทนมากกว่าเงินฝาก และผลตอบแทนไม่ต้องเสียภาษี ตอบโจทย์ผู้ลงทุนเป็นอย่างดี” นายธีรนาถกล่าว